钦定古今图书集成/明伦汇编/官常典/第498卷 > 耶律盆奴
## 钦定古今图书集成/明伦汇编/官常典/第498卷 > 耶律盆奴

按《辽史》本传：“盆奴，字胡独菫惕，隐涅鲁古之孙。景宗
时，为乌古部详稳，政尚严急，民苦之。有司以闻，诏曰：
‘盆奴任方面寄，以细故究问，恐损威望’。”寻迁马群太
保。统和十六年，隐实燕军之不任事者，汰之。二十八
年，驾征高丽，盆奴为先锋。至铜州。高丽将康肇分兵
为三，以抗我军，一营于州西，据三水之会，肇居其中；
一营近州之山，一附城而营。盆奴率耶律弘古击破
三水营，擒肇。李元蕴等军望风溃。会大军至，斩三万
馀级，追至开京，破敌于西岭。《高丽》王询闻边城不守，
遁去。盆奴入开京，焚其王宫，迺抚慰其民人。上嘉其
功，迁北院大王，薨。